For tilsynsåret 2024 og frem udgår den foreløbige kontrolberegning

*Miljøstyrelsen vil fremover ikke udsende foreløbige kontrolberegninger i det administrative tilsyn med renseanlæg. Formålet er at spare både spildevandsselskaber og Miljøstyrelsen for en postgang.*

Miljøstyrelsens administrative tilsyn spildevandselskabernes renseanlæg efter spildevandsbekendtgørelsens § 24[[1]](#footnote-1) har hidtil bestået af følgende tre overordnede skridt:

1. **Kvalitetssikring af data** – De egenkontrolprøver, som laboratorierne indlæser i PULS, kvalitetssikres. I denne proces kontakter Miljøstyrelsen blandt andet spildevandsselskaberne hvis der mangler prøver, eller hvis prøver ikke er godkendt af spildevandsselskabet.
2. **Foreløbig kontrolberegning** – Ved vilkårsoverskridelser har Miljøstyrelsen udarbejdet en foreløbig kontrolberegning, hvor spildevandsselskaberne blev bedt om at redegøre for overskridelserne.
3. **Endelig kontrolberegning** – På baggrund af kvalitetssikringen og den foreløbige kontrolberegning har Miljøstyrelsen udarbejdet en endelig kontrolberegning, som potentielt indeholder eventuelle håndhævelsesforanstaltninger.

Ændring i praksis
Den foreløbige kontrolberegning udgår af tilsynet, da formålet med den allerede tjenes af andre processer. Denne vurdering bygger blandt andet på følgende overvejelser:

* Spildevandsforsyningsselskaberne skal, som det er i dag, godkende de egenkontrolprøver, som laboratorierne indlæser i PULS, før de indgår i de samlede beregninger. Eventuelle vilkårsoverskridelser er således allerede bekræftet af spildevandsselskaberne.
* Den foreløbige kontrolberegning har sjældent indflydelse på styrelsens endelige kontrolberegning. Hvis styrelsen ser et særligt behov for at indhente en begrundelse for vilkårsoverskridelser fra spildevandsselskabet retter styrelsen henvendelse herom.

Miljøstyrelsen håber, at denne forenklede proces vil bidrage til en mere effektiv sagsbehandling i Miljøstyrelsen og i spildevandsselskaberne.

Har I spørgsmål til ovenstående, er I velkomne til at kontakte undertegnede.

**Jeppe Haukohl Rosborg**
Fuldmægtig | Vandforsyning
+45 20 26 56 62 | jehar@mst.dk

**Miljøministeriet**
Miljøstyrelsen | Tolderlundsvej 5 | 5000 Odense C | Tlf. +45 72 54 40 00 | mst@mst.dk | www.mst.dk

1. BEK nr. 532 af 27. maj 2024 om spildevandstilladelser m.v. efter miljøbeskyttelseslovens kapitel 3 og 4 [↑](#footnote-ref-1)